# Barzhaz Breizh/1867/Drouk-kinnig Neumenoiou

Oberennoù damheñvel pe handelvoù all zo ivez, gwelout Drouk-kinnig Neumenoiou.
| ◄ Al lean | Drouk-kinnig Neumenoiou | Alan-al-Louarn ► |
Ann aour ieoten a zo falc’het ; Brumenni raktal en deuz gret. — Argad ! —
— Brumenni ra, a lavare Ann ozac’h-meur, euz lein Are ; — Argad ! —
Brumenni, teir zun zo, tenval Ken tenval, war zuiou bro-C’hall,
Ken n’hallann gwelet e nep kiz Ma mab o tonet war he giz.
Marc’hadour mad, o vale bro, Klevaz-te roud ma mab Karo ?
— Boud awalc’h, tad koz ann Are ; Daoust penoz eo, ha pe zoare ?
— Den a skiant, don a galon ; Eet gand ar c’hirri da Roazon ;
Eet da Roazon gand ar c’hirri, Tennerien out-ho tri-ha-tri ;
Drouk-kinnig Breiz gant-ho, heb zi ; Hag hen rannet ’tre peb hini,
— Mar d-eo ho map ar c’hinniger, He c’hortoz a reot enn-aner :
Pa eet da boeza ann arc’hant, Fallout a eure tri war gant ;
Ken a lavaraz ar merer ; — Da benn, gwaz, a rai ann arfer. —
Ha peg enn he glenv en deuz gret, Ha penn ho map en deuz troc’het.
Hag enn he vleo en deuz kroget, Hag er skudel neuz hen tolet. —
Ann ozac’h koz dal’ m’he glevaz, Tost a oa d’ean ken na zemplaz ;
War ar garreg a gouezaz krenn, Kuzet he zremm gand he vleo gwen ;
He benn enn dorn, o lenva maour : — Karo, va mab, va mabik paour ! —
Ann ozac’h-meur o vont enn hent, Gant han war he lerc’h he gerent ;
Ann ozac’h-meur o vont e-biou E-biou ker-veur Neumenoiou,
— Leveret-hu d’in penn-treizer Hag hen ma ann otrou er ger.
— Pe ma hen, pe hen ne ma ket, Doue r’hen dalc’ho e iec’hed ! —
Oa ket peurlavaret he c’her, P’oa digouet ann otrou er ger ;
Digouet er ger euz a hersal, He chas braz a-rog o fragal ;
Enn he zorn he warek gant-ha, Hag eur penn-moc’h gwez war he skoa,
Ha fresk-beo ar goad o redek War he zorn gwenn, demeuz e vek.
— Mad-d’hoc’h ! mad-d’hoc’h ! meneziz da ; Ha d’hoc’h, ozac’h-meur, da genta.
Petra zo c’hoarvet a neve ? Petra gen-hoc’h digan-e-me ?
— Deut omp da c’hout hag hen ’z eus reiz ; Doue enn nenv ha tiern e Breiz.
— Doue ’z euz enn nenv, a gredann, Ha tiern e Breiz, ma her gellann.
— Ann neb a venn, hennez a c’hall ; Ann neb a c’hall a gas ar Gall,
A gas ar Gall, a harp e vro, Hag evit hi ter ha tero !
Kerkouls evit beo ha maro, Evid on ha va mab Karo,
Va mabik Karo dibennet Gand ar Gall esgumuniget ;
Dibennet, flour, penn-melen-mell, Da beurgompeza ar skudel ! —
Hag hen da oela, ken a ieaz He zaerou beteg he varv glaz,
Ken a lugerne evel gliz War vleun lili, pa strink ann deiz.
Ann otrou, pa’ n deuz her gwelet, Toui ru spontuz en deuz gret.
— Me hen toue penn ar gwez-man, Hag ar zaez a flemmaz anean,
Kent ma gwalc’hinn goad va dorn deo, Ann bo gwalc’het gouli ar vro ! —
Ann Neumenoiou en deuz gret Pez na reaz bis tiern e-bed :
Mont gand sier war ann ochou, Evit dastumi meinigou,
Meinigou da gas da ginnik Da verer ar roue moalik.
Ann Neumenoiou en deuz gret, Pez na reaz bis tiern e-bed :
Houarna he varc’h gand arc’hant fin, Hogen he houarna gin-oc’h-gin.
Ann Neumenoiou en deuz gret Pez na rai biken tiern e-bed :
Monet da bea ar c’hinnig, Evit-han da voud pendevik.
— Digoret frank persier Roazon, Ma ’z inn tre er ger war-eon.
Ann Neumenoiou zo aman, Kirri leunn a arc’hant gant-han.
— Diskennet, otrou, deut enn ti, Ha list ho kirri er c’hardi,
Ha list ho marc’h gwenn gand ar flec’h, Ha deut-hu da goania d’ann nec’h.
Deut da goania, ’kent, da walc’hi ; Korna ’reer ann dour ; klevet-hui ?
— Gwalc’hi rinn, otrou, bremaik, Pa vezo poezet ar c’hinnig. —
Kenta sac’h a oe digaset, Hag hen er c’hiz mad liammet,
Kenta sac’h a oe digaset, Ar poez enn han a oe kavet.
Eilved sac’h a oe digaset, Kompez ive a oe kavet,
Tride sac’h oe poezet : — Hola ! Hola ! hola ! fallout a ra ! —
Ar merer evel m’her gwelaz, He zorn war ar zac’h astennaz ;
El liammou a grogaz krenn, O klask ann tu d’ho dieren.
— Gortoz, gortoz, otrou merer ; Va c’hleze ho droc’ho e-berr ! —
Oa ked he gomz peurlavaret, Pa oa he gleze diwennet.
Ha gand penn ar Gall daoubleget Rez he ziou-skoa skoi en deuz gret,
Ken droc’haz kik hag elfeien Ha sug eur skudel c’hoaz oc’hpenn.
Ha kouezet er skudel ar penn, Hag hi kompez mad evelhenn.
Hogen sellet-hu trouz er ger : — Arz al lazer ! arz al lazer !
Ma kuit! ma kuit ! keset goulou ; Deomp timad da heul he roudou !
— Keset goulou ; mad a refet ; Du ann noz hag ann hent skornet,
Nemet ma usfec’h ho poutou, ’M euz aon, o tont war va roudou,
Ho poutou ler glaz alaouret ; Ho skudili na uzot ket,
Ho skudili aour gwech e-bet, O poeza mein ar Vretoned. — Argad ! —